Hofaansoek gebring om Pretoria-oord te sluitDie ZambiBush-ontspanningsoord. Foto: Facebook Die Tshwane-metroraad se aansoek om die bekende ZambiBush-ontspanningsoord in Sinoville, in die noorde van Pretoria, te laat sluit, sal in April vanjaar in die hooggeregshof in die stad aangehoor word. Die metroraad het die aansoek gebring omdat die twee persele waarop ZambiBush bedryf word, nié gesoneer is om as ontspanningsoord gebruik te word nie. Dit is nét gesoneer vir landboudoeleindes. Luidens hofstukke vra die metroraad dat daar binne 14 dae aan sy interdik voldoen moet word. Indien die respondente dit nié doen nie, vra die raad dat hulle aan minagting van die hof skuldig bevind word. Die metroraad voer aan die ZambiBush-ontspanningsoord word bedryf terwyl die eienaar deeglik bewus is dat die eiendom nié daarvoor gesoneer is nie en ook nie toestemming het om ŉ oord daar te bedryf nie. ZambiBush het opslae gemaak ná die dood van twee kinders op die perseel. Aiden du Toit is in November 2017 by die ZambiBush-oord dood. Foto: Verskaf Die tienjarige Aiden du Toit is in November 2017 daar dood nadat hy sy kop op ŉ waterglybaan gestamp het. Die voorval was boonop ŉ skamele twee maande ná die dood van die sewejarige Bohlale Mokoena, wat by dieselfde oord vermis geraak het. Werkers van die oord en lede van die publiek het ure lank na Bohlale gesoek, maar sy lykie is eers die volgende dag in een van die swembaddens gekry. Wyksraadslid Arnold van Niekerk het kort na Bohlale se dood ŉ klag ingedien oor die wettigheid van geboue wat daar opgerig is. In hofstukke voer die metroraad aan daar is in ŉ daaropvolgende ondersoek bevind die respondente is so lank gelede as 2013 al gewaarsku dat hulle bouregulasies op die perseel oortree. Hulle is in 2016 en in 2017 wéér beveel om die bedryf van die oord te staak. Deon du Toit, Aiden se pa, sê dit is steeds moeilik om sy seun se dood en die omstandighede rondom die tragedie te verwerk. “Dis nooit maklik om ŉ kind te verloor nie. Daar is nie ŉ wen in vir ons nie, maar ons wil probeer keer dat dit [ŉ noodlottige ongeluk] met ŉ ander kind ook gebeur,” sê Du Toit. Du Toit se regsverteenwoordiger, Latham Dixon, sê hy glo strafregtelike vervolging sal na alle waarskynlikheid binnekort voortgaan. Die dossier is reeds aan die direkteur van openbare vervolging voorgelê om daaroor te besluit. Hy sê ook as die oord in 2016 al gesluit is en daar destyds al aan die nakomingsbevele voldoen is, Aiden se dood bes moontlik voorkom kon gewees het. Luidens hofstukke is ZambiBush se aansoek om as ontspanningsoord sake te doen in September verlede jaar afgekeur. Dít omdat nie al twee persele op Bruwer Nel, die eienaar van die oord, se naam is nie en hy dus nie kon aansoek doen vir die hersonering van een van die stukke grond nie. Nel sê aan Maroela Media hy het reeds derduisende rand bestee om aan die vereistes vir hersonering te voldoen. Dit sluit in impakstudies oor onder meer geraas en verkeer. Hy sê die proses het so ver gevorder as die diensooreenkomste tussen hom en die metroraad. Bohlale Mokoena se liggaam is in 2017 in ‘n swembad by die ZambiBush-oord aangetref. Foto: Best Care-ambulansdienste Die oord beslaan twee kleinhoewes: Een wat Nel gekoop het by Adri Truter (een van die respondente) en nog ŉ kleinhoewe wat aan hom behoort. Truter is egter dood voordat die eiendom op Nel se naam oorgedra kon word en die afhandeling van haar boedel het gesloer. Nel sê die metroraad was deurlopend bewus van dié omstandighede. Hy sê die oord is nie aanvanklik as kommersiële onderneming beplan nie, maar dat hy dit eintlik as stokperdjie vir sy eie kinders begin het. Mense het egter toenemend gevra om óók die geriewe te gebruik en van daar het die oord vinnig gegroei. Hy probeer reeds báie lank om die hersonering uit te sorteer. Hy sê veiligheid is uiters belangrik en dat hy net gerespekteerde verskaffers gebruik om die waterglybane op te rig. “My éie kinders gebruik dit,” sê hy oor veiligheid by die oord. Nel gaan die aansoek in die hof teenstaan.